ประกาศคณะกรรมการกำกับการทวงถามหนี้
ประกาศคณะกรรมการกำกับการทวงถามหนี้
เรื่อง
กำหนดหลักเกณฑ์การเปรียบเทียบและระยะเวลาการชำระค่าปรับตามคำเปรียบเทียบ
ตามพระราชบัญญัติการทวงถามหนี้
พ.ศ. ๒๕๕๘[๑]
 

อาศัยอำนาจตามความในมาตรา
๑๖ (๔) และมาตรา ๔๕ แห่งพระราชบัญญัติการทวงถามหนี้ พ.ศ. ๒๕๕๘ คณะกรรมการกำกับการทวงถามหนี้
ออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศคณะกรรมการกำกับการทวงถามหนี้
เรื่อง
กำหนดหลักเกณฑ์การเปรียบเทียบและระยะเวลาการชำระค่าปรับตามคำเปรียบเทียบตามพระราชบัญญัติการทวงถามหนี้
พ.ศ. ๒๕๕๘

ข้อ
๒ ในประกาศนี้
คณะกรรมการเปรียบเทียบ หมายความถึง
คณะกรรมการเปรียบเทียบที่รัฐมนตรีว่าการกระทรวงมหาดไทยแต่งตั้งตามมาตรา ๔๕
แห่งพระราชบัญญัติการทวงถามหนี้ พ.ศ. ๒๕๕๘
ผู้ต้องหา หมายความว่า
ผู้ที่ถูกกล่าวหาว่ากระทำความผิดตามกฎหมายว่าด้วยการทวงถามหนี้และถูกพนักงานสอบสวนส่งตัวมาเพื่อให้คณะกรรมการเปรียบเทียบทำการเปรียบเทียบ
ผู้ถูกร้องเรียน หมายความว่า
ผู้ที่ถูกร้องเรียนว่ากระทำความผิดตามกฎหมายว่าด้วยการทวงถามหนี้และคณะกรรมการกำกับการทวงถามหนี้ประจำจังหวัดหรือคณะกรรมการกำกับการทวงถามหนี้ประจำกรุงเทพมหานครพิจารณาแล้วส่งตัวมาเพื่อให้คณะกรรมการเปรียบเทียบทำการเปรียบเทียบ

ข้อ
๓ บรรดาความผิดตามกฎหมายว่าด้วยการทวงถามหนี้ที่เกิดขึ้น
อ้างหรือเชื่อว่าได้เกิดขึ้นในเขตกรุงเทพมหานครหรือในเขตจังหวัดใด
ให้ทำการเปรียบเทียบและชำระค่าปรับที่กองบัญชาการตำรวจนครบาลหรือที่ทำการปกครองจังหวัดนั้น
แล้วแต่กรณี
ให้กองบัญชาการตำรวจนครบาลหรือที่ทำการปกครองจังหวัด
จัดหาสถานที่และบุคลากรเพื่อช่วยงานด้านธุรการของคณะกรรมการเปรียบเทียบ

ข้อ
๔ เมื่อคณะกรรมการเปรียบเทียบได้รับเรื่องขอให้พิจารณาเปรียบเทียบจากพนักงานสอบสวนจากคณะกรรมการกำกับการทวงถามหนี้ประจำจังหวัดหรือคณะกรรมการกำกับการทวงถามหนี้ประจำกรุงเทพมหานคร
แล้วแต่กรณี ให้พิจารณาเปรียบเทียบให้แล้วเสร็จโดยไม่ชักช้า ทั้งนี้
ไม่น้อยกว่าหนึ่งร้อยยี่สิบวันก่อนคดีนั้นจะขาดอายุความ

ข้อ
๕ ให้คณะกรรมการเปรียบเทียบ
เปรียบเทียบคดีหรือเรื่องร้องเรียนที่ผู้ต้องหาหรือผู้ถูกร้องเรียน แล้วแต่กรณี
รับสารภาพและยินยอมให้เปรียบเทียบเท่านั้น

ข้อ
๖ การพิจารณาเปรียบเทียบ
ให้คณะกรรมการเปรียบเทียบพิจารณาจากเอกสารหลักฐาน ดังต่อไปนี้
(๑)
สรุปผลการสอบสวนในเบื้องต้นของพนักงานสอบสวนหรือสรุปรายงานการพิจารณาของคณะกรรมการกำกับการทวงถามหนี้ประจำจังหวัดหรือคณะกรรมการกำกับการทวงถามหนี้ประจำกรุงเทพมหานคร
แล้วแต่กรณี
(๒)
บันทึกการจับกุม
(๓)
บันทึกคำให้การของผู้กล่าวหาหรือผู้ร้องเรียน แล้วแต่กรณี
(๔)
บันทึกคำให้การของผู้ต้องหาหรือผู้ถูกร้องเรียน แล้วแต่กรณี
(๕)
พยานหลักฐานอื่นใดที่เป็นประโยชน์ต่อการพิจารณา

ข้อ
๗ ในการเปรียบเทียบ
ให้ทำเป็นบันทึกเปรียบเทียบตามแบบที่กำหนดท้ายประกาศนี้

ข้อ
๘ บันทึกคำให้การของผู้กล่าวหาหรือผู้ร้องเรียน
บันทึกคำให้การของผู้ต้องหาหรือผู้ถูกร้องเรียน
และบันทึกการเปรียบเทียบให้ใช้ตามแบบที่กำหนดท้ายประกาศนี้

ข้อ
๙ กรณีเป็นการกระทำความผิดตามมาตรา
๓๙ มาตรา ๔๐ มาตรา ๔๓ และมาตรา ๔๔ แห่งพระราชบัญญัติการทวงถามหนี้ พ.ศ. ๒๕๕๘
ให้พนักงานสอบสวนหรือคณะกรรมการกำกับการทวงถามหนี้ประจำจังหวัดหรือคณะกรรมการกำกับการทวงถามหนี้ประจำกรุงเทพมหานคร
แล้วแต่กรณี ส่งตัวผู้ต้องหาหรือผู้ถูกร้องเรียนพร้อมเอกสารและพยานหลักฐานตามข้อ ๖
ไปให้คณะกรรมการเปรียบเทียบเพื่อทำการเปรียบเทียบ

ข้อ
๑๐ ในการพิจารณาเปรียบเทียบหากคณะกรรมการเปรียบเทียบต้องการพยานหลักฐานเพิ่มเติมคณะกรรมการเปรียบเทียบอาจสั่งให้พนักงานเจ้าหน้าที่ดำเนินการดังกล่าวให้ได้

ข้อ
๑๑ ในการเปรียบเทียบให้กำหนดเงินค่าปรับที่ผู้ต้องหาหรือผู้ถูกร้องเรียน
แล้วแต่กรณี จะพึงชำระโดยคำนึงถึงความร้ายแรงแห่งพฤติกรรมที่กระทำผิดและข้อเท็จจริง
ดังต่อไปนี้
(๑)
ความผิดเกิดขึ้นโดยความจงใจหรือเกิดจากความประมาทเลินเล่อ
(๒)
พฤติการณ์แห่งความผิดเป็นการฝ่าฝืนหรือไม่ปฏิบัติตามบทบัญญัติของกฎหมายว่าด้วยการทวงถามหนี้
กฎกระทรวง ประกาศ หรือคำสั่งอันเป็นสาระสำคัญ
(๓)
ระดับความเสียหายที่เกิดขึ้นจากการกระทำนั้น
(๔)
ความถี่ของการกระทำความผิด
(๕)
ประวัติการถูกลงโทษปรับทางปกครอง โทษทางอาญาของผู้กระทำผิด
ตามพระราชบัญญัติการทวงถามหนี้ พ.ศ. ๒๕๕๘
ทั้งนี้
ให้คณะกรรมการเปรียบเทียบกำหนดระยะเวลาให้ผู้ต้องหาหรือผู้ถูกร้องเรียนนำเงินค่าปรับมาชำระแต่ไม่เกินสิบห้าวันนับแต่วันที่มีการเปรียบเทียบปรับ

ข้อ
๑๒ เมื่อผู้ต้องหาหรือผู้ถูกร้องเรียนชำระเงินค่าปรับภายในระยะเวลาที่คณะกรรมการเปรียบเทียบกำหนดแล้ว
ให้คณะกรรมการเปรียบเทียบออกใบเสร็จรับเงิน
โดยให้ผู้ต้องหาหรือผู้ถูกร้องเรียนลงลายมือชื่อไว้เป็นสำคัญที่ตอนล่างของใบเสร็จรับเงินและที่สำเนาใบเสร็จรับเงินนั้นด้วย
เพื่อแสดงว่าผู้ต้องหาหรือผู้ถูกร้องเรียนได้รับทราบและตรวจความถูกต้องแล้ว
พร้อมทั้งส่งมอบใบเสร็จรับเงินต้นฉบับให้แก่ผู้ต้องหาหรือผู้ถูกร้องเรียนรับไป
การชำระค่าปรับ
จะชำระผ่านผู้ประกอบธุรกิจบริการเกี่ยวกับธุรกรรมทางอิเล็กทรอนิกส์ตามกฎหมายว่าด้วยธุรกรรมทางอิเล็กทรอนิกส์ก็ได้
เมื่อผู้ต้องหาหรือผู้ถูกร้องเรียนได้ชำระค่าปรับตามที่เปรียบเทียบแล้ว
ให้ถือว่าคดีนั้นเป็นอันเลิกกันตามประมวลกฎหมายวิธีพิจารณาความอาญา

ข้อ
๑๓ คดีใดที่คณะกรรมการเปรียบเทียบดำเนินการเปรียบเทียบแล้วไม่เป็นผลหรือพิจารณาแล้วเห็นว่าเป็นความผิดที่ไม่สามารถเปรียบเทียบได้หรือเห็นว่าไม่ควรเปรียบเทียบ
ให้ส่งเรื่องไปยังพนักงานสอบสวนเพื่อดำเนินการตามกฎหมายต่อไป


ประกาศ ณ วันที่ ๑๙
พฤศจิกายน พ.ศ. ๒๕๕๘
พลเอก อนุพงษ์ เผ่าจินดา
รัฐมนตรีว่าการกระทรวงมหาดไทย
ประธานกรรมการกำกับการทวงถามหนี้
[เอกสารแนบท้าย]

๑. กรมการปกครอง
บันทึกคำให้การของผู้เสียหาย/ผู้กล่าวหา/ผู้ร้องเรียน (ปท.๐๑)
๒.
กรมการปกครอง บันทึกคำให้การของผู้ต้องหา/ผู้ถูกร้องเรียน (ปท.๐๒)
๓.
กรมการปกครอง บันทึกการเปรียบเทียบ (ปท.๐๓)

(ดูข้อมูลจากภาพกฎหมาย)







ปริยานุช/จัดทำ
๒๔ ธันวาคม
๒๕๕๘

ปริญสินีย์/ตรวจ
๒๔ ธันวาคม
๒๕๕๘



















[๑] ราชกิจจานุเบกษา เล่ม
๑๓๒/ตอนพิเศษ ๓๒๒ ง/หน้า ๒๔/๔ ธันวาคม ๒๕๕๘